March 27, 2013
Jet ai Mahtai Daw (3)
Bum Chyangau
“N-dai gaw….. gap jahkring ai lachyum rai nga ai. Nanhte tsun tsun re ai Gap jahkring ai hta kachin gaw hpang jahtum re. Kade nna yang anhte Lekmat htu lu sana re. Dai hta grau nna ngang kang hkra gawgap sa wa na. Lekmat htu ai ngu gaw, anhte a Zuphpawng ka matsing hpe shapraw dat ai, shana shabra dat ai lam rai nga ai.
Zuphpawng ka matsing hta lawm ai Lamang ni hte maren matut galaw sa mat wa na. Seng ang ai lawu na hpyen dap ni hpe hkan sang lang dan na. Ya raitim- gasat gala ai lam ni yawm taw sai. Byin na lam mung n-nga sai. N-dai lang gaw kade n-de na Hpyen Du Kaba ni nan dung lawm sai re majaw gasat gala ai lam ni matut n-byin hkra hkrum zup bawng ban ai lam re. Gasat gala ai lam ni yawm mat wa nna , Hkring mat na matu yaw shada ga ai.”
N-dai lahta na lam ni gaw- Simsa lam Ningbaw Wun- gyi Awng Min tsun ai ga ni rai nga ai. Kachin gaw hpang jahtum gap jahkring ai Hpung re da. Hpa majaw Awng Min wa dai hku hkrak tup shateng nna tsun lu a ta? “Teng sha gap jahkring mat saga ai”….ngu ai lachyum hku shi tsun taw nga ai. Byin na lam, bai gasat na lam mung n-nga sai da. Rai na kun? Teng na kun? Shinglet n-ra n-rawng ai majaw tsun ai rai kun?
Chyahkring hkring gap jahkring, Chyahkring hkring bai gap re ai Myen ni a design gaw Nyep baw baw re Ma ni ginsup chyai ai hte bung nga ai. Tsun ai hte hkrak Myen ni galaw na ahkyak nga ai. Shaloi gaw Myen ni shanhte tsun ai hte maren kade ram shadik shatup lu na ma ta? Tsa lam shadang Lamyin chyang mi daram byin lu jang “ Jau Chyeju” rai sai. Ganing mi nga nga, shanhte Myen ni gara hku maw lanyet bai shaw wa na hpe la madat yu ga le i?
N-dai gap jahkring ai lam hte seng nna Ngang kang hkra galaw na re nga Awng Min tsun ai. Shi gara hku shangang shakang lu na da i? Kaning re shingdu Back Ground nga ai majaw i? Moi de Awng Min hte N-gup she Latau na daram ram Simsa lam tsun. Shingdu yawn re hte gaw Myen ni bai htim gasat. N-gun jat. Wan nat, zingri. Mali Hka n-htang hku lwi mat sai..nga ai hpe kam yang kam na. Myen ni tsun ai hpe kam na matu gaw yak la nga ai re. Teng tim, n-teng tim Na tu nna Na kau dat ai re she angu kau sai.
Du Kaba Sumlut Gun Maw tsun ai. “Ahkyak ai lam gaw- Mung masa bawngban hpawng byin tai wa lu hkra galaw sa mat wa na. Ngut jang- Ngang kang ai Gap jahkring myit hkrum lam hpe lu la ai kaw du hkra matut galaw sa mat wa na- ngu ai lam ni gaw ahkyak ai lam ni rai na re.”
Ya hkyak hkyak e- anhte gaw “Galaw sa wa ga”…ngu ai, shada Ga Sadi la hkat ai lam re. N-dai shada tsun da ai Ga Sadi ni hpe numdawn hte numdawn galaw sa mat wa nna, shada myit kam ai lam ni hpe gaw gap sa mat wa ga ngu nna myit mada ai re. Raitim n-dai ten anhte tsun ai gaw- gap jahkring na matu ngang kang ai myit hkrum lam lu la hkra ta tut galaw sa mat wa na matu anhte Lekmat ka masat tawn ai lam rai ga ai. Ngang kang ai gap jahkring lam lu la hkra matut galaw sa mat wa na matu anhte kade n-de Ga Sadi tawn da ai lam re. Masing langai mi hpe jahkrat tawn da ai lam rai nga ai.”..nga nna tsun ai.
Ngang kang ai gap jahkring ai lam galaw ngut ai hpang, Mung masa bawng ban ai lam de matut sa wa na lam chye lu ai. N-dai gaw Myen ni galoi mung tsun taw ai –shawng gap jahkring nna she mung masa lam bawng ban sa wa ga- ngu ai hpe hkap la kau ai lachyum rai nga ai. Gap jahkring ga nga nna shanhte shawng bai gap wa jang ganing di na? Hkrit nna n-re. Masa hpe tsun ai ga san rai nga ai. Shawoi na zawn- Shada makyit mahkai n-lu ai majaw, Jarit rai nlu masat ai majaw nga nna gale galau n-tsun lu hkra ya kaw nna Ga tsun shakyet kau ra na ga ai.
Shanglawt KIO Asuya hku nna galoi mung atsun nga ai gaw- anhte grai lang gap jahkring nna Mung masa lam bawng ban lai wa yu sai. Raitim gap sha jahkring nna Mung masa lam gaw kaga bai n-gazik mat mat rai masu chyu katut tut re majaw, n-dai lang gaw- gap n-jahkring ai sha gap let, gasat let Mung masa lam bawng ban na hku ladat shaw wa ai lam re. Mung masha ni mung dai hpe myit hkrum let shanhte nan mung Mung Masha Hpyen Hpung ( MHH) nga nna shang gasat shakut shaja lawm taw nga sai re. Dai hta n-ga, Mung masha ni Sen lam hku nna Tinang a Ja, Gumhpraw, Sut gan, Yi Sun Hkauna , U wa yam nga, Dum n-ta ni yawng hpe asum hkam nna zing ri zing rat, sat nat roi rip ai hkam let- “Jet ai Mahtai” Awm Dawm Shanglawt ahkaw ahkang lu na hpe myit mada nga ma ai . Asak (70-80) du sai Gumgai, Dingla ni mung” Shanglawt lu ai hpe mu kau da mayu ga ai”.. nga nna Myutsaw Share Shagan ni hpe myit kam kaba hte tsun taw nga ma ai. Hpang jahtum Ma Kanu ni kaw du hkra tinang a kasha ni hpe Miwa hkran de sa tawn da nna Myen hpe ninghkap gasat na matu Hpyen Yen Dabang de bai n-htang wa shajang ai lam na lu ai majaw- Dai ni anhte a W-P myu sha ni “Shanglawt” ai lam hpe kade ram Ra taw, Marit taw nga ma ai- ngu ai hpe mu mada lu nga ai.
Myen gaw gap jahkring ga nga tim gap taw nga na sha re. Gap jahkring ga. Gap jahkring ga nga nna shanhte Myen ni shara la, Hpyen n-gun jat taw ding yang rai nga ma ai. Anhte gaw htingnut ya tik tik, yen ya tik tik,koi ya tik tik rai yang gaw –hpang jahtum Mahtai gara hku pru na. Ya pyi Hpa Kant, Ginsi Seng Ra hkan myen ni mya lu, mya sha rai Mung masha ni hpe grau grau roi rip zing ri taw nga masai. Myen ni Simsa lam, Simsa lam nga Wau masu nna, anhte hpang de jahtep shani sa wa, Lagaw gyit, Lata gyit rai…..hpang jahtum- Du manat Chyit… rai wa na hkyen nga ma ai.
Rai yang- gap jahkring ga ngu nna myit hkrum da ai lam hpe shanhte Myen ni kade ram ngang kang ai hku pahkam hkam lu na ma ai da i? Warranty jaw lu na ma ai da i? Banau ngu ai gaw galoi mung “Tsu” manam taw nga ai hte maren Myen ngu ai ni a myit kraw mung tut nawng tsu yet taw nga na sha re. Galoi mung san seng, manam pyaw ai Sama pru wa na lam nnga ai. Dai ni na Majan hta e anhte W-P myu sha ni hti n-dang, tsun n-ma hkra sat, nat, roi rip ai hkrum saga ai re. Dai lam ni hpe shanhte Myen ni gara hku shapri shanyem ya na ma ai da i? Anhte a myit masin ni hta ningma hkang hkang mat sai. Anhte a kraw lawang kata hta machyi taw nga ga ai. Myen ngu ai n-dai Sa Wa, Gwisi ni hpe anhte gara hku mung myit pyaw myit dik lu na ga ta? Teng sha nga yang anhte W-P sha ni hpe roi rip na ahkang jaw, wan nawn ya ai gaw ya simsa lam tsun jahta taw nga ai Myen Gwichyit ni sha re. Chyahkyawn myiman man ai Langda ni re.
Gap jahkring ai lam hte seng nna- “ Ngang kang ai lam lu la hkra”…nga n-na Du Kaba Sumlut Gun Maw tsun ai hte maren, U-N hte E-U, England hte American zawn re ai kam ging ai lapran sakse ni hte Myen the tawn da na Ga Sadi ni hpe shangang shaking la ran a saga ai. Grau nna 1994-ning Febuary (24) ya gap jahkring myit hkrum da ai hte maren Myen dap ni yawng bai htingnut kau shangun ra na ga ai. Gai..gai..ya anhte pyaw saga, ngawn saga nga nna mare Kahtawng ni bai de ya, Mawdaw lam ni shatsawm, Mahkrai ni bai byeng lajang, Mungdan rawt jat galu kaba lam she jawm galaw saga nga abawk masawp shadun kau ai baw gaw n-mai hkap la na saga ai. Anhte Mung masha ni a Dudaw Saihkaw hkam lai mat wa sai lam ni gaw- Myen ni bai gaw gap ya ai hta grau hpu reng nga ai. Kaga anhte hpa mung n-ra ga ai. Jiwoi Jiwa ni hpe Ga Sadi jaw da ai - “Madu Up Hkang Mungdaw”….. dai hpe sha anhte ra sharawng ga ai.
KIO shanglawt Asuya ni hku n-na Mung shawa a n-sen, Mung shawa a ra sharawng ai lam, Mung shawa a hkam sha ai lam ni hpe san jahkrup bawng ban n-na lu la ai mahtai ni a n-tsa hta shawng lam masing masa ni hpe bai woi awn dawdan galaw sa mat wa ai lam ni gaw jaw htum, hkrak htum rai nga sai. Hpa majaw i? nga yang- KIO / KIA gaw W-P Myu sha ni yawng a Gawng Malai rai taw nga ai majaw re. Dai majaw- myit mang ai lam mung langai sha, Hkum hkrang mung langai sha,Yaw shada ai Pandung mung langai sha rai nga ai. Awng dang lam a ningpawt mung KIO/KIA hte Mung masha ni a myit hkrum, gahkyin zinlum ai lam hta she madung rai nga sai law.
Labels: BUM CHYANGAU, KACHIN, LAIKA NGAU
Subscribe to: Post Comments (Atom)
eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn